Inasikitisha KNEC haijawalipa watahini wa 2020 hadi sasa

Inasikitisha KNEC haijawalipa watahiniwa 2020 hadi sasa 
Kwa muda sasa ninasoma jumbe katika kumbi mbalimbali za mitandao ya kijamii kuhusu kutolipwa kwa watahini kufikia sasa. Hili linashangaza kwamba halijafanyika muda huu wote tangu kutangazwa kwa matokeo ya mtihani. Yaani, pakiwa na watu wasiopaswa kucheleweshwa malipo yao hata chembe ni wananchi hawa wazalendo ambao hujitolea kufa na kupona kulisaidia taifa lao na kuiondoshea wizara ya elimu aibu. 
Utahini si kazi ya mchezo. Wanaoshiriki shughuli hii watakuambia kwamba mwaka baada ya mwaka idadi yao hupungua katika baadhi ya masomo. Hili linatokana na ukweli kwamba ni watu wachache watakaofurahia kufanya kazi katika mazingira wanamo fanyia wazalendo hawa. Si jambo dogo kuacha starehe na utulivu wa kitanda chako na mazingira ya makazi yako kwenda kujisaga kwa muda mrefu, ukijikumbusha maisha ya siku za uanafunzi licha ya kuwa kazini na uwezo wa kujipatia unachohitaji kwa mshahara wako. Ni uzalendo tu na thamani ya mchango katika elimu ndipo mtu atajitolea kwenda kufanya kazi ya aina hii. 
Isitoshe, utahini siku hizi unaowahitaji kukamilisha shughuli katika kipindi kifupi cha wakati, unawaweka katika shinikizo kubwa na kwa kweli baadhi hufa kutokana na matatizo ya kiafya yanayoambatana na shinikizo hizi. Wamefanya kazi katika kipindi kigumu cha kuhatarisha maisha yao kutokana na janga tandavu la korona. Isitoshe, walisafiri katika kipindi ambacho usafiri umekuwa ghali na kwa kweli hilo liliwagharimu kisawasawa ili kufika kuitekeleza kazi hii. Hawa si watu ambao tungechelewesha malipo yao kwa hakika. 
Tumesema awali katika ukumbi huu kwamba taifa letu lina maradhi ya kufurahia matunda bila kutilia maanani mchakato wa kuyapata matunda hayo. Hili linadhihirishwa kwa kucheleweshwa kwa malipo ya watahini hawa ilhali matokeo yalikwishakutangazwa na hata watahiniwa wengine kujiunga na vyuo vya kitaaluma. Hali kama hii haiwezi kutajwa kwa msamiati mwingine isipokuwa dhuluma na hujuma'. Tunawadhulumu watu ambao hivi karibuni tutawahitaji tena. Kadiri idadi zao zinavyoendelea kupungua kutokana na kukatishwa tamaa na hali kama hizi, siku moja taifa letu litajipata katika matatizo makubwa. 
Ninajua pesa ni tamu na zinafaa wakati wowote lakini thamani ya pesa hizo haibaki pale pale ilipokuwa. Wakilipwa sasa hivi wakati ambao gharama ya bidhaa na huduma imepanda na ushuru kuongezwa kwa kila kitu hata katika shughuli za benki, pesa hizo zitapungua thamani na uwezo wa kuwafaa ipasavyo. Ni lazima katika taifa hili tujifunze kuzingatia sheria na kanuni za ununuzi ili tuepuke kuweka malimbikizi ya madeni katika kila kitu. Kwa kweli hata sielewi ni vipi hawakulipwa katika migao iliyotolewa majuzi kabla ya kufunga mwaka wa kifedha. Kusema la haki, tukiwaweka watahini hawa katika hali ya ngoja ngoja kama hii, wengi watakata tamaa na hilo litaongeza mzigo wa utahini katika miaka ijayo. 
Ni wazalendo wanaostahili kushughulikiwa haraka iwezekanavyo punde wanapokamilisha kazi. Jinsi tunavyochangamkia kutangaza matokeo, ndivyo tunavyostahili kuchangamkia kuwalipa walioyawezesha kupatikana.